《轻薄篇当河中之水歌》
清代·姚燮

河中水流不向西，鲤鱼穿藻初日晖。初日晖晖照帘子，女儿解发抽银篦。

头上翠羽双翘钗，足下金缕双文鞋。冰纨解衵春兰衣，琅玕结绿华裾垂。

南威西子非容仪，扬采能使明月亏。谁家男儿誇晰颀，日来停马相逶迟。

调情不敢对面笑，矜庄要绝旁人疑。吁嗟乎，黄金一笏泪一滴，霜天那有鸳鸯飞？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。